b'\n_START_ARTICLE_\nAndreas K\xc3\xb6pke\n_START_SECTION_\nKlubkarriere\n_START_PARAGRAPH_\nEfter at have startet sin seniorkarriere med ophold i de mindre klubber Holstein Kiel og SC Charlottenburg skrev K\xc3\xb6pke i 1984 kontrakt med Hertha Berlin. Her var han tilknyttet i to s\xc3\xa6soner, inden han skiftede til FC N\xc3\xbcrnberg, hvor han tilbragte de n\xc3\xa6ste otte \xc3\xa5r. I 1994 skiftede han imidlertid til Eintracht Frankfurt._NEWLINE_Efter at have spillet en stor rolle i det tyske landsholds triumf ved EM i 1996, fik K\xc3\xb6pke i en sen alder mulighed for et udlandsophold, der kom til at best\xc3\xa5 af to s\xc3\xa6soner hos Olympique Marseille i den franske Ligue 1. Herefter rejste han hjem til sin gamle klub N\xc3\xbcrnberg, hvor han tilbragte sine sidste \xc3\xa5r inden karrierestoppet i 2001.\n_START_SECTION_\nLandshold\n_START_PARAGRAPH_\nK\xc3\xb6pke n\xc3\xa5ede over en periode p\xc3\xa5 ni \xc3\xa5r at spille 59 kampe for Tysklands landshold. Han debuterede for holdet i 1990 og var efterf\xc3\xb8lgende med til at blive verdensmester ved VM i 1990 i Italien og europamester ved EM i 1996 i England. Under VM-triumfen i 1990 var K\xc3\xb6pke udelukkende i truppen som reserve for f\xc3\xb8rstevalget Bodo Illgner, en rolle han gentog ved b\xc3\xa5de EM i 1992 og VM i 1994._NEWLINE_Ved EM i 1996 havde K\xc3\xb6pke dog tilspillet sig pladsen som f\xc3\xb8rstevalg, og slutrunden i England skulle blive m\xc3\xa5lmandens store stjernestund. I semifinalen mod det engelske landshold holdt K\xc3\xb6pke med en r\xc3\xa6kke store redninger tyskerne inde i kampen, der efterf\xc3\xb8lgende m\xc3\xa5tte afg\xc3\xb8res via straffesparkskonkurrence. Her reddede K\xc3\xb6pke fors\xc3\xb8get fra Englands Gareth Southgate, hvorefter Andreas M\xc3\xb6ller med en scoring kunne sende tyskerne i finalen. Her besejrede tyskerne Tjekkiet med 2-1._NEWLINE_K\xc3\xb6pke fortsatte efter EM-triumfen sin landsholdskarriere i yderligere to \xc3\xa5r, og var ogs\xc3\xa5 en del af den tyske trup til VM i 1998 i Frankrig, hvor holdet dog m\xc3\xa5tte se sig besejret i kvartfinalerne.'